Tongas nasjonalbank

Tongas nasjonalbank (tongansk: Pangike Pule Fakafonua 'O Tonga, engelsk: National Reserve Bank of Tonga – NRBT) er sentralbanken i Tonga. Den har hovedkontor i hovedstaden Nuku'alofa. 

Historie
Den 3. november 1988 godkjente den lovgivende forsamlingen sentralbankloven; the National Reserve Bank of Tonga Act. Banken startet sin virksomhet 1. juli 1989, med 6 ansatte. Ved oppstarten holdt de til i Royco-bygningen i Nuku'alofa, men siden de ikke hadde noe egnet lager for mynter og sedler der begynte de å planlegge byggingen av en egen bygning. 

Sentralbankloven sier at NRBT må være lokalisert i Nuku'alofa. Grunnsteinen ble lagt ned av kong Taufa'ahau Tupou 8. mai 1993, og 15 måneder senere kunne han offisielt åpne lokalene; 21. april 1994. 

Banken hadde ved oppstarten en registrert kapital på 2 millioner pa'anga, dette ble økt til 5 millioner i 2007. Aksjekapitalen eies av staten. Sentralbanken er fritatt for skatt. 

Hovedoppgaver
Sentralbankloven definerer følgende hovedoppgaver for NRBT:Tongas nasjonalbank – About the National Reserve Bank of Tonga  , besøkt 6. november 2011.

 utstede landets valuta
 formulere og implementere landets pengepolitikk
 regulere landets pengemengde og valutakurs 
 forvalte landets valutareserver
 være rådgiver for den styrende ministeren, om banknæringen og økonomiske saker
 være regjeringens bank og depot for regjeringen 
 drive bankvirksomhet i Tonga og i utlandet, i tråd med sentralbankloven 
 regulere og overvåke landets finansnæring
 overvåke og fremme et effektivt og trygt betalingssystem 

Pr mars 2014 var bankens valutareserver 274,8 millioner dollar, som er 30 millioner mer enn mars 2013.Tongas nasjonalbank – Foreign Reserves , besøkt 9. mai 2014. Dette tilsvarer 9,1 måneders import. Banken mener de bør ha reserver tilsvarende verdien av 3-4 måneders import.Tongas nasjonalbank – Annual Report for the Year Ended 30 June 2006 , besøkt 6. november 2011. I juli 2002 hadde de valutareserver tilsvarende kun 1,8 måneders import.

Organisasjon
Pr mai 2015 er Sione Ngongo Kioa sentralbanksjef for NRBT.Tongas nasjonalbank - Management Team , besøkt 19. mai 2015. Han overtok etter Siosi Cocker Mafi 21. august 2013.New Zealand Kaniva Pacific - Dr Ngongo Kioa appointed as new Reserve Bank Governor , besøkt 9. mai 2014.

Sentralbanksjefen er bankens administrerende direktør («CEO»), og utnevnes av Kongen i statsråd, etter anbefaling fra finansministeren. Finansministeren rådspør først sentralbankens styre. Sentralbanksjefen velges for en 5-årsperiode, og stillingen kan innehas i flere perioder. 

Visesentralbanksjef («deputy governor») er Jessie Cocker. 

Styret er bankens øverste organ. Styret består av sentralbanksjefen, som også er styreformann, departementssjefen i finansdepartementet, samt fem andre styremedlemmer som er utnevnt av finansministeren. Styret har møte minimum annenhver måned, og beslutninger fattes ved simpelt flertall. I viktige pengepolitiske saker rådspørres finansministeren, som gir sine råd til sitt geheimeråd (embetsmenn), som avgjør den endelige anbefalingen. 

NRBT har pr juni 2012 82 ansatte, noe som gjør den til en av verdens minste sentralbanker.Tongas nasjonalbank - Annual Report 2011/2012 , besøkt 9. mai 2014.

Finansnæringen i Tonga
Tongas finansnæring består av 4 forretningsbanker og en utviklingsbank.Tongas nasjonalbank - Banks in Tonga , besøkt 9. mai 2014. Forretningsbankene er:
 Westpac Bank of Tonga
 MBf Bank Limited
 Pacific International Commercial Bank 
 Australia and New Zealand Banking Group Limited 

Sistnevnte har hovedkontor i Melbourne i Australia, mens de to første har hovedkontor i Nuku'alofa. 

Utviklingsbanken heter Tonga Development Bank (TDB), og ble etablert i 1977. Denne yter kreditt til private aktører, og har hovedsakelig vært finansiert med utviklingsmidler fra Australia og New Zealand. De senere årene har banken imidlertid blitt mer finansiert via egne gjeldsbrev og obligasjoner.

Se også
Liste over verdens sentralbanker

Referanser

Eksterne lenker


Kategori:Sentralbanker
Kategori:Tongas økonomi
Kategori:Etableringer i 1989